Document ID: /roh_data/filtered/fineweb-2-filterrobots_roh.jsonl.gz/59202

Da duas attatgas èn passa 100 persunas vegnidas mazzadas a Mogadischu, la chapitala da la Somalia. Quai rapporta l’agentura da novitads Reuters che sa referescha ad indicaziuns dal president dal pajais en l’Africa da l’Ost. Autras funtaunas discurran da radund 30 unfrendas. Las attatgas sajan capitadas davant il ministeri da furmaziun, ha communitgà la polizia.
Al-Shabaab para responsabla per las attatgas
La milissa islamistica Al-Shabaab pretenda dad esser responsabla per la mazzacrada. La milissa terroristica attatga savens la populaziun civila, funcziunaris guvernativs, glieud da fatschenta ed er schurnalists. Dapi plirs mais ha la regenza lantschà ina offensiva militara cunter Al-Shabaab.
Al-Shabaab
Il 1991 han pliras millissas ensemen cupitgà il dictatur Siad Barre en la Somalia. Silsuenter han ellas cumbattì in l'auter. Al-Shabaab cumbatta la regenza e vul eriger in stadi da Dieu en il pajais da l'Africa da l'Ost. La milissa islamistica n'è betg mo activa en la Somalia, mabain er en la Kenia e l'Uganda. Da sia pli greva attatga il november 2017 èn bunamain 600 persunas vegnidas mazzadas a Mogadischu.